Учебникым итхынкIэ апшъэрэ еджапIэм ипрограммэу щыIэр лъапсэу тыубытыгъэ, ау ащ къыхимыубытэрэ ыкIи джыри  къызэхэмыфыгъэ Iахьэхэмрэ Iофыгъохэмрэ авторхэм ежь-ежьрэу  зэшIуахынхэ фаеу хъугъэ. Апшъэрэ еджапIэм ипрограммэ школ программэм зэрэтекIрэр студентхэм бзэ теориер нахь игъэкIотыгъэу акIун фаеу зэрэщытым изакъоп. Джырэ лъэхъаным ехъулIэу зэхэфыгъэ ыкIи псыхьагъэ мыхъугъэ Iофыгъохэми студентхэр ащыгъэгъозэгъэнхэ фае. Бзэ Iофыгъохэм якъызэхэфын тарихъэу пылъри нахь игъэкIотыгъэу теоретическэу ыкIи методологическэу къагъэшъыпкъэнри кIэлэегъаджэхэм япшъэрылъ. Ащ фэшI адыгабзэм ипкъыгъохэу къызэхэмыфыгъэхэр е икъоу къэмыгъэшъыпкъагъэхэр учебникым иавторхэм блатIупщынэу щытэп, ахэр ежьхэм яшIэныгъэ къызэрихьэу къатхынхэ фэягъэ. Арышъ, мы учебникым научнэ грамматикэхэм къадэмыхьэгъэ бзэ Iахьэхэми, щыIэ бзэ еплъыкIэхэм атемыфэхэрэми уащырихьылIэщт. Ау ащ къикIрэп учебникыр щыIэ грамматикэхэм апэуцоу, янэкъокъэу къыбгурыIоныр.